Ο **Μαουρίτσιο Τζανφάντι** (ιταλικά: *Maurizio Zanfanti*), γνωστός ως **Τζάντζα** (ιταλικά: *Zanza*), γεννημένος στο Ρίμινι στις 20 Οκτωβρίου 1955 και αποβιώσας στην ίδια πόλη στις 26 Σεπτεμβρίου 2018, ήταν Ιταλός τυχοδιώκτης.

Δραστηριοποιούμενος στο Ρίμινι, έγινε διεθνώς γνωστός για τις ερωτικές κατακτήσεις του στην ευρύτερη περιοχή της Ρομανιόλικης Ριβιέρας, με τον ίδιο να δηλώνει πως έχει κοιμηθεί με περισσότερες από 6.000 γυναίκες και πως έχει κάνει περισσότερα πράγματα για την Ιταλική Ριβιέρα από ότι «100 ταξιδιωτικά πρακτορεία». Έγινε γνωστός ως «ο τελευταίος πλέιμποϊ» ή «ο βασιλιάς των πλέιμποϊ» μέσω των διαφόρων ειδησεογραφικών αναφορών προς το πρόσωπό του. Απεβίωσε από έμφραγμα του μυοκαρδίου που υπέστη κατά τη διάρκεια σεξουαλικής επαφής με τουρίστρια.

Διασημότητα
-----------

Η διασημότητα του Μαουρίτσιο Τζανφάντι ξεκίνησε κατά τη διάρκεια της δεκαετίας του 1970, όταν, σε ηλικία 17 ετών, εργάστηκε ως «κράχτης» για λογαριασμό τοπικού νυχτερινού κέντρου διασκέδασης του Ρίμινι, του «Blow Up». Με τη σκούρα επιδερμίδα του, τις μακριές κυματιστές μπούκλες του και το μοντέρνο χτένισμά του, δεν δυσκολεύτηκε να αρχίσει να ελκύει τα βλέμματα πάνω του και έκτοτε ξεκίνησε μία δίχως τέλος σειρά νυκτών ερωτοτροπίας και διασκέδασης στην ευρύτερη περιοχή της Ρομάνια. Με την πάροδο των ετών, η διασημότητά του έφτασε σε επίπεδα τέτοια ώστε να αποτελέσει αντικείμενο σχετικής αναφοράς από τη γερμανική εφημερίδα *Bild*, η οποία τον χαρακτήρισε ως «Ρωμαίο του Ρίμινι» και περιέγραψε τις ικανότητές του ως ακούραστου καρδιοκατακτητή. Έγινε γνωστός υπό το ψευδώνυμο «Τζάντζα» (ιταλικά: *Zanza*), το οποίο αποτελεί συντόμευση της λέξης «τζαντζάρα» (ιταλικά: *zanzara*) η οποία σημαίνει «κουνούπι» στα ιταλικά, καθώς όταν ολοκλήρωνε την ερωτική πράξη, άμεσα, ξεκινούσε την αναζήτηση της επόμενης γυναίκας με την οποία θα συνευρίσκετο. Θεωρείται ως ο πλέον διάσημος καρδιοκατακτητής της Αδριατικής, με τον ίδιο να περηφανεύεται πως έχει έρθει σε σεξουαλική επαφή με περισσότερες από 6.000 γυναίκες, κυρίως γυναίκες γερμανικής καταγωγής και κοπέλες βορειοευρωπαϊκής καταγωγής
Το 1986, το περιοδικό *L'Espresso* τον χαρακτήρισε ως τον πλέον διάσημο εραστή της Ιταλίας.

Το 2014, κατά τη διάρκεια της τελευταίας του συνέντευξης στη *Bild* , γνωστοποίησε την απόσυρσή του, δηλώνοντας πως «σε ηλικία 59 ετών, πλέον, έχω γεράσει πολύ γι'αυτό», ενώ το 2016 δήλωνε «πιστεύω πως έχω κάνει περισσότερα πράγματα για την τουριστική προώθηση του Ρίμινι από ότι εκατό ταξιδιωτικά πρακτορεία». Κατά τη διάρκεια της χειμερινής περιόδου, ο ίδιος μετέβαινε ορεινό τουριστικό θέρετρο του Μπρέιγ-Τσερβίνια, όπου και ήταν υπεύθυνος νυχτερινού κέντρου διασκέδασης (το οποίο ήταν γνωστό, διαδοχικά, ως «Blow Up», «Princesse» και «Garage») προχωρώντας σε νέες ερωτικές κατακτήσεις, ενώ, παράλληλα, εργαζόταν για λογαριασμό ταξιδιωτικών πρακτορείων από τη Σκανδιναβία, με αποτέλεσμα η διασημότητά του να φτάσει σε επίπεδα ώστε κέρινο άγαλμά του να σταθεί εντός σουηδικής πόλης.

Θάνατος
-------

Ο Τζάντζα βρισκόταν εντός αυτοκινήτου συνοδεία κοπέλας ρουμανικής καταγωγής και ηλικίας 23 ετών όταν ο ίδιος αισθάνθηκε αδιαθεσία. Φτάνοντας στο σημείο, οι διασώστες δεν μπόρεσαν να τον επαναφέρουν, διαπιστώνοντας τον θάνατό του.

Σύμφωνα με την αναπαράσταση της σκηνής, η καρδιά του σταμάτησε κατά τη διάρκεια ή αμέσως μετά τη σεξουαλική επαφή η οποία έλαβε χώρα επί της Οδού Πραντέλλα (ιταλικά: *Via Pradella*), στο Ρίμινι. Οι διασώστες δέχθηκαν κλήση από τη ρουμανικής καταγωγής κοπέλα, ωστόσο, φτάνοντας στο σημείο, διαπίστωσαν τον θάνατό του από έμφραγμα.
Καθώς ο ιερέας της τοπικής ενορίας αρνήθηκε την τέλεση κηδείας εντός της εκκλησίας του, η τελευταία, τελικώς, έλαβε χώρα εντός του τοπικού κοιμητηρίου του Ρίμινι.

Παραπομπές
----------

1. ↑  (Αγγλικά) Kington, Tom (28 Σεπτεμβρίου 2018). «A passionate farewell to Maurizio Zanfanti, the last Latin lover». *The Times*. Ανακτήθηκε στις 21 Σεπτεμβρίου 2021.
2. ↑  (Αγγλικά) «Maurizio 'Zanza' Zanfanti, legendary playboy from Rimini – obituary». *The Daily Telegraph*. 3 Οκτωβρίου 2018. Ανακτήθηκε στις 21 Σεπτεμβρίου 2021.
3. ↑  (Ιταλικά) Del Frate, Claudio (26 Σεπτεμβρίου 2018). «Morto «Zanza», re dei playboy di Rimini: colpito da malore». *Corriere della Sera*. Ανακτήθηκε στις 21 Σεπτεμβρίου 2021.
4. ↑  (Ιταλικά) «Maurizio Zanfanti, morto Zanza il re dei vitelloni romagnoli: era appartato con una 23enne». *Il Fatto Quotidiano*. 26 Σεπτεμβρίου 2018. Ανακτήθηκε στις 21 Σεπτεμβρίου 2021.
5. ↑  (Ιταλικά) Ferrari, Anton Filippo (28 Σεπτεμβρίου 2018). «Chi era Zanza, il "re dei vitelloni" delle notti brave in Riviera». *TPI*. Ανακτήθηκε στις 21 Σεπτεμβρίου 2021.
6. 1 2  (Αγγλικά) Hartley-Parkinson, Richard (28 Σεπτεμβρίου 2018). «Man who had sex with 6,000 women dies while having sex with tourist». *Metro*. Ανακτήθηκε στις 21 Σεπτεμβρίου 2021.
7. ↑  (Γερμανικά) Ley, Josef (26 Σεπτεμβρίου 2018). «Maurizio Zanfanti, Italiens berühmtester Strand-Gigolo: Romeo von Rimini (63) stirbt beim Sex mit Touristin (23)». *Bild*. Αρχειοθετήθηκε από το πρωτότυπο στις 21 Σεπτεμβρίου 2021. Ανακτήθηκε στις 21 Σεπτεμβρίου 2021.
8. ↑  (Ιταλικά) «Rimini, tornano le svedesi trent'anni dopo». *Il Resto del Carlino*. 6 Απριλίου 2016. Ανακτήθηκε στις 21 Σεπτεμβρίου 2021.
9. ↑  (Αγγλικά) Moore, Charlie (27 Σεπτεμβρίου 2018). «Italian lothario dies while having sex with 23 year old tourist». *Daily Mail*. Ανακτήθηκε στις 21 Σεπτεμβρίου 2021.
10. ↑  (Ιταλικά) «Zanza morto, "Abbiamo fatto l'amore. Poi ha smesso di respirare"». *Il Resto del Carlino*. 26 Σεπτεμβρίου 2018. Ανακτήθηκε στις 21 Σεπτεμβρίου 2021.
11. ↑  (Ιταλικά) Spadazzi, Manuel (28 Σεπτεμβρίου 2018). «Zanza morto, la famiglia. "Negata dal parroco la chiesa per i funerali"». *Il Resto del Carlino*. Ανακτήθηκε στις 21 Σεπτεμβρίου 2021.
12. ↑  (Ιταλικά) «Maurizio "Zanza" Zanfanti, no ai funerali nella sua chiesa. Il parroco: «Troppo clamore mediatico»». *Leggo*. 28 Σεπτεμβρίου 2018. Ανακτήθηκε στις 21 Σεπτεμβρίου 2021.

|  |  |
| --- | --- |
| 

|  |
| --- |
| * Πύλη:Βιογραφίες
 |

 |